*Către:*

**UNIUNEA NAȚIONALĂ A BAROURILOR DIN ROMÂNIA**

*Spre știința*: **Secretariatul General al U.N.B.R.**

*Referitor la*: **Ședința Consiliului U.N.B.R. din 24 iunie 2021**

**Congresul Avocaților din 25 – 26 iunie 2021**

**DOMNULE PREȘEDINTE,**

Subsemnatul **BÂRDAN – RAINE DANNY GABRIEL**, în calitate de avocat înscris în Baroul București și membru al Consiliului U.N.B.R., formulez în temeiul **art. 25 lit. u) coroborat cu art. 29 alin. (1) din Regulamentul de organizare și funcționare a U.N.B.R. aprobat prin Hotârârea nr. 5 din 8 Iunie 2011 a Consiliului U.N.B.R.** prezenta

**CERERE**

**prin care solicit să introduceți pe ordinea de zi a ședinței Consiliului U.N.B.R. din 24 iunie 2021 prezenta cerere în vederea aprobării de către Consiliului U.N.B.R. din 24 iunie 2021 a solicitării de a supune dezbaterii și aprobării Congresului Avocaților din 25 – 26 iunie 2021 a următoarelor propuneri:**

**1.** Adoptarea de către **Congresul Avocaților** în temeiul **art. 63 alin. (1) lit. d) din Legea nr. 51/1995 pentru organizarea și exercitarea profesiei de avocat, republicată** a unei **hotărâri** prin care să fie mandatată Comisia Permanentă a U.N.B.R. pentru a propune Parlamentului României modificarea **art. 11 din Legea nr. 51/1995**, astfel:

„Avocatul este dator să păstreze secretul profesional privitor la orice aspect al cauzei care i-a fost încredințată, cu excepția cazurilor prevăzute expres de prezenta lege și de Statutul profesiei de avocat.”

*Motivele propunerii*:

**• Art. 11 din Legea nr. 51/1995, republicată**:

„Avocatul este dator să păstreze secretul profesional privitor la orice aspect al cauzei care i-a fost încredințată, cu excepția cazurilor prevăzute expres de lege.”

**Notă: art. 11** din Legea nr. 51/1995, republicată în Monitorul Oficial nr. 440 din 24 mai 2018 este identic cu **art. 10** din Legea nr. 51/1995, republicată în Monitorul Oficial nr. 113 din 6 martie 2001 și cu **art. 8** din Legea nr. 51/1995 publicată în Monitorul Oficial nr. 116 din 9 iunie 1995.

**• Art. 33 alin. (5) din Legea nr. 129 / 2019**:

„Avocații vor aduce la îndeplinire dispozițiile prevăzute de prezenta lege, cu respectarea dispozițiilor prevăzute de [Legea nr. 51/1995](http://legislatie.just.ro/Public/DetaliiDocumentAfis/211393) pentru organizarea și exercitarea profesiei de avocat, republicată, cu modificările ulterioare, privind păstrarea secretului profesional.”

Din coroborarea **art. 33 alin. (5) din Legea 129 din 2019** și **art. 11 din Legea 51 din 1995** se constată o vulnerabilitate în Legea 51 din 1995 în ceea ce privește dreptul și obligația avocatului de păstrare a secretului profesional, fapt ce reprezintă o gravă atingere adusă art. 1 din Legea nr. 51 din 1995 care prevede că profesia de avocat este liberă și independentă, cu organizare și funcționare autonome.

Se constată că ultima sintagmă din cuprinsul **art. 11 din Legea 51 din 1995**, respectiv: „cu excepția cazurilor prevăzute expres de lege” a permis ca prin acte normative distincte față de legea care reglementează organizarea și exercitarea profesiei de avocat să se deroge de la una dintre regulile fundamentale ale profesiei de avocat și anume secretul profesional.

Apreciem că orice excepție de la obligația de păstrare a secretului profesional trebuie stabilită doar înlegea care reglementează profesia de avocat, respectându-se astfel **art. 1** din **Legea 51 din 1995** care prevede că profesia de avocat este liberă și independentă, cu organizare și funcționare autonome.

**2.** Adoptarea de către **Congresul Avocaților** în temeiul **art. 63 alin. (1) lit. d) din Legea nr. 51/1995 pentru organizarea și exercitarea profesiei de avocat, republicată** a unei **hotărâri** prin care să fie mandatată Comisia Permanentă a U.N.B.R. pentru a propune Parlamentului României modificarea **art. 38 alin. (3) din Legea nr. 51/1995**, astfel:

„Avocatul nu răspunde penal pentru susținerile făcute oral sau în scris, în forma adecvată și cu respectarea prevederilor alin. (2), în fața instanțelor de judecată, a organelor de urmărire penală sau a altor organe administrative de jurisdicție și nici dacă sunt în legătură cu consultațiile oferite justițiabililor ori cu formularea apărării în acea cauză ori pentru susținerile făcute în cadrul consultațiilor verbale sau consultațiilor scrise acordate clienților.”

*Motivele propunerii*:

**• art. 38 alin. (3) din Legea nr. 51/1995, republicată**:

„Avocatul nu răspunde penal pentru susținerile făcute oral sau în scris, în forma adecvată și cu respectarea prevederilor alin. (2), în fața instanțelor de judecată, a organelor de urmărire penală sau a altor organe administrative de jurisdicție și nici dacă sunt în legătură cu consultațiile oferite justițiabililor ori cu formularea apărării în acea cauză ori pentru susținerile făcute în cadrul consultațiilor verbale sau consultațiilor scrise acordate clienților, dacă ele sunt făcute cu respectarea normelor de deontologie profesională.”

Această ultima sintagmă din cuprinsul **art. 38 alin. (3) din Legea 51 din 1995**, respectiv: „dacă ele sunt făcute cu respectarea normelor de deontologie profesională” poate să conducă la interpretări în sensul că instituția răspunderii penale se poate substitui instituției răspunderii disciplinare, justificându-se astfel întrunirea elementelor constitutive ale unei infracțiuni prin prisma constatării în cadrul procesului penal a existenței unor abateri disciplinare în sarcina avocatului.

Această modificare legislativă se justifică pentru a fi respectat principiul legalității procesului penal și a legalității incriminării care se realizează printr-o precisă delimitare a câmpului de incidență și aplicare a normelor dreptului penal.[[1]](#footnote-1)

**3.** Adoptarea de către **Congresul Avocaților** în temeiul **art. 63 alin. (1) lit. j) din Legea nr. 51/1995 pentru organizarea și exercitarea profesiei de avocat, republicată** coroborat cu **art. 83 alin. (1) din Statutul profesiei de avocat** a unei **rezoluții** prin care Comisia Permanentă din cadrul U.N.B.R. să fie mandatată pentru a iniția un dialog cu C.S.M. în vederea înființării unei **Asociații** prin care să fie realizate proiecte care au scopul de a perfecționa dialogul interprofesional (judecători, avocați, procurori) și pentru a fi identificate soluții în vederea îmbunătățirii calității actului de justiție.

*Motivele propunerii*:

Apreciez că implicarea cu simț de răspundere în diverse proiecte comune a unor profesioniști ai dreptului poate conduce la realizarea unui climat profesional echilibrat în raporturile dintre judecători, avocați și procurori.

***Avocat Bârdan – Raine Danny Gabriel***

1. **V. Dongoroz, S. Kahane, I. Oancea, I. Fodor, N. Iliescu, C. Bulai, R. Stănoiu**, *Explicații teoretice ale Codului penal român, Partea Generală, Vol. I*, Editura Academiei Republicii Socialiste România, București, 1969, p. 44. [↑](#footnote-ref-1)